钦定古今图书集成/方舆汇编/职方典/第1237卷 > 《邵州特祀濂溪先生记》朱熹
## 钦定古今图书集成/方舆汇编/职方典/第1237卷 > 《邵州特祀濂溪先生记》朱熹

邵阳太守东阳潘侯以书来曰：“邵学故有濂溪先生、
周公之祠。”盖治平四年，先生以永州通守来摄邵事
而迁其学，且属其友孔公延之记而刻焉。其后迁易
不常，乾道八年，乃迁故处，始奉先生之祠于其间。既
又以知州张公九成之学为出于先生也，则亦祀以
侑焉，于今盖有年矣。熹之始至，首稽祀典，窃独惟念
先生之学，实得孔、孟不传之绪，以授河南二程先生，
而道以大明。然自再传之后，则或仅得其仿佛，或遂
失其本真，而不可以若是其班矣。乃更辟堂东一室，
特祀先生，以致区区尊严道统之意。今岁仲春，释菜
于先圣先师，遂命分献而祀以告焉。以吾子之尝讲
于其学也，敢谒一词以记之，使来者“有考而无疑也。”
熹发函三复，为之喟然而叹曰：“甚矣，道之难明而易
晦也！自尧、舜以至于孔、孟，上下二千馀年之间，盖亦
屡明而屡晦。自孟氏以至于周、程，则其晦者千五百
年，而其明者不能以百岁也。程氏既没，诵说遍天下，
而传之不能无失，其不流而为老子、释氏者几希矣，
然世亦莫之悟也。今”潘侯如此，乃独深察而致谨焉，
道之明也，倘庶几乎！虽然，先生之精，立图以示先生
之蕴，因图以发其所谓无极，而“太极”云者，又一图之
纲领，所以明夫道之未始有物，而实为万物之根底
也。夫岂以为太极之上复有所谓无极者哉？近世读
者不足以识此，而或妄议之，既以为先生病史氏之
传先生者，乃增其语曰：“自无极而为太极”，则又无所
依据，而重以病夫先生。故熹尝欲援故相苏公请刊
《国史》艸头木脚之比，以正其失，恨其力有不逮也。乃
今于潘公之举而重有感焉。是以既叙其事，而并附
此说，以俟后之君子。